Prabu Danaraja kang mangsah yuda nitih rata kadewatan, bramantya mulat marang rusaking bala lan guguring patih pangarsa. Angsahe Prabu Lokapala pinapag dening Sri Rahwanaraja, kekalih narendra padha dene putra Resi Wisrawa samya riwut rebut jaya ingayuda. Wiwit lancaran jemparing nganti adu jaya kawijayan ngunggar kasudebyan, katon lamun kakrone padha dene sugih kaluwihan. Prabu Rahwana ngetokake guna kemayan wujud geni sakprabata gedhene, Sri Danaraja metokake panulak wujud udan deres nyirep udaling dahana. Prabu Dasamuka mijilake barisan taksaka, Prabu Danapati nulak kanthi nyipta barisan garudha. Prabu Rahwana musthi jemparing peparinge Hyang Guru, den lepasake marang Sri Danaraja nanging sisip, amung rata titihane Sang Prabu kang lebur luluh dadi lebu. Duka Prabu Lokapala, menthang langkap nglepasi jemparing kadewatan, mrawasa anggone Prabu Rahwana pedhot padha sanalika, gumebruk tiba ing bantala tumekaning lena. Eling-eling Sang Yaksendra kasinungan Ai Pancasona, gembung kang pegat bisa tuntum maneh. Prabu Rahwana bali urip galak umangah yuda. Nganti wola-wali dasamuka tumekaning pati, nanging ora tulus patine labet kasinungan Aji Pancasona peparinge Resi Subali inguni. Nalika Prabu Danaraja wus banget sayah srirane, Prabu Rahwana musthi gada, remuk padha sanalika, muncrat sumamburat kang ludira. sarirane kang Sri Danapati tumiba ing bantala cinandhak dening Prabu Rahwana, denundha-undha nedya kabanting ing watu